Document ID: 32009R0146

UREDBA KOMISIJE (ES) št. 146/2009
z dne 20. februarja 2009
o spremembi Priloge II k Uredbi (ES) št. 2076/2005 glede uvoza ribiških proizvodov iz Kameruna
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 9 Uredbe,
ob upoštevanju Uredbe (ES) št. 854/2004 Evropskega parlamenta in Sveta z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (2), in zlasti člena 16 Uredbe,
ob upoštevanju naslednjega:
(1)
Člen 11(1) Uredbe (ES) št. 854/2004 določa, da se proizvodi živalskega izvora uvažajo samo iz tretje države ali dela tretje države, ki je na seznamu, sestavljenem v skladu z navedeno uredbo.
(2)
Uredba Komisije (ES) št. 2076/2005 z dne 5. decembra 2005 o prehodnih ureditvah za izvajanje uredb Evropskega parlamenta in Sveta (ES) št. 853/2004, (ES) št. 854/2004 in (ES) št. 882/2004 (3) določa, z odstopanjem od člena 11(1) Uredbe (ES) št. 854/2004, da lahko države članice pod določenimi pogoji dovolijo uvoz ribiških proizvodov iz tretjih držav, naštetih v Prilogi II k navedeni uredbi.
(3)
Navedene tretje države, v katerih Skupnost še ni opravila inšpekcijskega pregleda in preverila njihovih sanitarnih razmer ter ocenila, ali je nadzor, ki ga izvajajo njihovi pristojni organi, v skladu z zahtevami zakonodaje Skupnosti, so naštete v Prilogi II k Uredbi (ES) št. 2076/2005. Kamerun je tako zdaj naveden v Prilogi II k Uredbi (ES) št. 2076/2005.
(4)
Inšpekcijski pregled Skupnosti, opravljen v Kamerunu leta 2003, je pokazal resne pomanjkljivosti glede higiene pri ravnanju z ribiškimi proizvodi in glede zmogljivosti organov navedene tretje države pri opravljanju zanesljivih pregledov ribiških proizvodov. V skladu s tem Kamerun ne more zagotoviti jamstev, da so bili ribiški proizvodi pridobljeni v razmerah, ki so vsaj enake tistim, ki veljajo za proizvodnjo in dajanje na trg ribiških proizvodov Skupnosti. Po tem inšpekcijskem pregledu je Kamerun ustavil svoj izvoz ribiških proizvodov v EU.
(5)
Kamerunski pristojni organi od leta 2004 niso obvestili Skupnosti o napredku pri izvajanju korektivnih ukrepov, ki bi odpravili pomanjkljivosti, ugotovljene v letu 2003. Kamerun je leta 2008 zavrnil inšpekcijski pregled na mestu s strani Skupnosti z obrazložitvijo, da noben kamerunski ribiški obrat ali ladja kratkoročno ne namerava izvažati ribiških proizvodov v EU.
(6)
Zato uvoz ribiških proizvodov iz Kameruna v Skupnost ne sme biti več dovoljen.
(7)
Uredbo (ES) št. 2076/2005 je zato treba ustrezno spremeniti.
(8)
Ukrepi, določeni v tej uredbi, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga II k Uredbi (ES) št. 2076/2005 se nadomesti z besedilom Priloge k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. februarja 2009

Labels: 5
0
3
6
18